Die erns van die veiligheidsbedreiging teenoor die primêre landbou kan nie onderskat word nie, en so ook nie die lewens van mense wat konstruktief ‘n bydrae wil maak tot die ontwikkeling van ’n demokratiese en vooruitstrewende land nie.
Die wyse waarop die familielede in Balfour, Mpumalanga, vermoor is, deurdat hulle almal in die kop geskiet is, plaas weereens die vergrootglas op die motief vir plaasaanvalle. Twee verdagtes is reeds in hegtenis geneem, en dit word van die Polisie verwag om die moorde deeglik te ondersoek en die werklike motief daaragter te bepaal. Agri SA sal ook die moorde tydens ’n vergadering van die Polisie se Landelike Veiligheidsprioriteitskomitee op 16 Februarie 2017 verder hanteer.